Orkla (selskap)

Orkla ASA er et norsk industrielt investeringsselskap der virksomheten er merkevarer og forbrukerorienterte selskaper. Norden, Baltikum og utvalgte land i Sentral-Europa er Orklas hovedmarkeder. I tillegg har konsernet sterke posisjoner innenfor utvalgte produktgrupper i India. 

Orkla ASA er notert på Oslo Børs og har hovedkontor i Oslo. Orkla hadde  ansatte pr. 31. desember 2022. Konsernet hadde i 2022 en omsetning på 58,4 mrd. kroner.

 Historie 
Orkla har sine røtter tilbake til gruvedriften på Løkken Verk i 1654. Det moderne Orkla ble grunnlagt i 1904 av Christian Thams, under navnet Orkla Grube-Aktiebolag. Christian Thams, med Mandals-rederen Christian Salvesen som finansiell partner, tok opp igjen gruvedriften på Løkken Verk etter at den hadde ligget nede noen år og Orkla ASA regner 1654 som sitt stiftelsesår. Gruvedriften på Løkken tok slutt i 1987.

Fra 2005 til 2011 eide Orkla det metallproduserende selskapet Elkem.

20. august 2012 ble det offentliggjort at Orkla ASA ville kjøpe 90 % av aksjene i selskapet Rieber & Søn fra familien Rieber for 6,1 mrd kroner. Kjøpet ble godkjent av Europakommisjonen i mars 2013. Konkurransetilsynet opprettet i 2020 sak mot Orkla og NorgesGruppen for konkurransehemmende praksis i det norske dagligvaremarked som var senere henlagt. 

24. januar 2025 offentliggjorde Orkla at de vil selge hele sin vannkraftportefølje, som de eier gjennom tre heleide holdingselskaper: Sarpsfoss Limited, Orkla Energi (som eier 85% av Saudefaldene) og Trælandsfos Holding. Hafslund og Svartisen Holding kjøper Sarpsfoss og Å Energi kjøper Orkla Energi og Trælandsfos. Transaksjonene er underlagt godkjenning fra relevante konkurransemyndigheter og energidepartementet. De ventes å bli fullført innen utgangen av tredje kvartal 2025.

 Virksomheter 
Orklas merkevarevirksomhet består av fire forretningsområder: Orkla Foods, Orkla Confectionery & Snacks, Orkla Care og Orkla Food Ingredients. 

Orkla har i tillegg virksomhet organisert under forretningsområdet Orkla Investments.

 Orkla Foods 
Orkla Foods omfatter Orklas ti matvarevirksomheter i Norden, Baltikum, Østerrike, Tsjekkia og India. 

Selskapet står bak merkevarer som Stabburet, Toro, Nora, Vossafår, Denja, Pizza Grandiosa, Fun Light, Vestlandslefsa, Gøy og Idun. Produktporteføljen til selskapet teller ca 1300 produkter, fordelt innen de fleste kategorier i norsk dagligvare. Orkla Foods Norge er heleid av Orkla ASA

Selskapet har fabrikker i Fredrikstad, Stranda, Arna og Elverum.

Orkla Foods Norge ble etablert 1. oktober 2013, etter at Stabburet og Rieber & Søn ble slått sammen.

 Orkla Confectionery & Snacks 
Orkla Confectionery & Snacks omfatter syv merkevarevirksomheter i Norden, Baltikum og Russland. 

Kjente merkevarer er Nidar, Sætre, KiMs, Polly, Stratos, Smash, Göteborgs Kex, Panda, Taffel.

 KiMs 
KiMs er en merkevare innen snacks med opprinnelse i Danmark. Selskapets produkter markedsføres og selges under merkene KiMs, Polly og Cheez. KiMs norske virksomhet er resultat av sammenslåingen av snacksproduksjonen til det den gang Orklaeide Polly, Idun Fabrikker og Opplandschips i 1993. Produksjonen ble etter dette samlet på Skreia i Østre Toten. Det opprinnelige navnet til KiMs var Kim, men da de oppdaget et tysk sigarettmerke med samme navn skiftet de navnet til KiMs. Varemerker fra KiMs:

 KiMs Chips
 Polly Peanøtter
 Cheez Doodles
 French Fries (potetchips stekt i olje og tilsatt salt)

Polly var i mange år eid av kjeksprodusenten Sætre og ble innlemmet i industrikonsertet Orkla ASA etter et oppkjøp i 1991. Bedriften ble i 1993 en del av snacksprodusenten KiMs, og produksjonen ble flyttet til Skreia kort tid etter. Polly eksisterer deretter som et rent varemerke på KiMs nøtteprodukter i Norge.

Cheez Doodles er en snacks som produseres av OLW og distribueres av KiMs Norge. Begge selskapene er eid av det finske selskapet Scandinavian Snack Company (SSC), som igjen er eid av Orkla. Produktet kalles på norsk for ostepop.

 Orkla Care 
Orkla Care (tidligere Orkla Home & Personal) omfatter fem merkevarevirksomheter med hjemmemarkeder primært i Norden. Selskapene som inngår i Orkla Care er Orkla Home & Personal Care, Lilleborg Profesjonell, Orkla Health, Pierre Robert Group og Orkla House Care.

Kjente merkevarer er Jif, Jordan, OMO, Zalo, Sun, Lano, Pierre Robert, Möller's, Nutrilett, Maxim.

 Orkla Food Ingredients 
Orkla Food Ingredients er en aktør innen bakeriingredienser i Norden. 

 Orkla Investments 
Orkla har investeringer utenom merkevarevirksomheten, som er organisert under Orkla Investments. Forretningsområdet omfatter det tilknyttede og felleskontrollerte selskapet Jotun. I tillegg inngår Hydro Power, eiendom og finansielle eiendeler i Orkla Investments.

 Orklas konsernsjefer
 Nils K. Selte (11. april 2022 –)
 Jaan Ivar Semlitsch (august 2019 – 11. april 2022)
 Terje Andersen (juni 2019 – august 2019)
 Peter A. Ruzicka (februar 2014 – juni 2019)
 Åge Korsvold (30. april 2012 – 2014)
 Bjørn M. Wiggen (8. september 2010 – 30. april 2012)
 Dag Jakob Opedal (24. januar 2005 – 2. juli 2010)
 Finn Jebsen (2001 – 24. januar 2005)
 Jens P. Heyerdahl d.y. (1979–2001)
 Per Palmer (1959–1979)
 Thorry Kiær (1938–1958)
 Nils Erik Lenander (1922–1938)
 August Nachmanson (1913–1922)
 Friedrich Esser (1910–1913)
 Christian Thams (1904–1910)

 Referanser 

 Litteratur 
 1954: flere forfattere Løkken verk : en norsk grube gjennom 300 år (Orkla Grube AB / Bruns bokhandel)
 1997: Lita Deinboll Jensen Bombing eller sabotasje? : en ung pikes krigsopplevelser og en motstandsfamilies skjebne (Snøfugl) ISBN 8270832162
 2002: Bjørn Tokle og Knut Brøndbo 1952–1996 – Gruvedrift i Løkkenfeltet gjennom fire århundre – med hovedvekt på den tekniske drift 1904–1987
 2003: Johann Roppen, doktogradavhandling Orklas lange revolusjon : konsern, redaktørar og journalistikk i Orkla medias norske aviser 1985-2000 (UiB) ISBN 8280330208
 2004: Trond Bergh, Harald Espeli og Knut Sogner Brytningstider : storselskapet Orkla 1654–2004 (Orion) ISBN 8245807192
 2010: Fredrik Horn Akselsen og Christian Falch Landssvik og sabotasje : kampen om Thamshavnbanen – dokumentarfilmen Kampen om Thamshavnbanen medfølger på DVD (Gammaglimt) ISBN 9788230316214
 2011: Tor Are Johansen og Jan Erik Skau Orkla media 1983-2006 : et medieselskap i konserndanningens og eierkonsentrasjonens epoke (Edda media)
 2014:Odd Harald Hauge Visst faen er det personlig Orkla - selskap og slagmark i mer enn 100 år (Kagge) ISBN 9788248915263
 2014: Dag Tangen Orkla og krigen (Scandinavian Academic Press) ISBN 9788230400722

 Eksterne lenker 


 Historieoversikt på orkla.no

Kategori:Norske industriselskaper
Kategori:Norske næringsmiddelprodusenter
Kategori:Etableringer i 1654

Kategori:1650-årene i Norge
Kategori:Selskaper etablert i 1650-årene